**Joulurauhan julistus metsän eläimille**

**Metsästystorven soitto**

**Virsi 30** Maa on niin kaunis

**Johdantosanat:** Hyvät ystävät! Olemme julistamassa joulurauhaa metsäneläimille. Joulun sanoma rauhasta kuuluu kaikille. Me olemme osa luomakuntaa ja kiitämme Jumalaa hänen luomistyöstään. Siksi haluamme myös antaa joulurauhan koko luomakunnalle.

**Raamatunluku** Joel 2:22: Älkää pelätkö, metsän eläimet!

**Puhe**

**Joulurauhan julistus metsän eläimille:**Muutaman päivän päästä, jos Jumala suo, on meidän Herramme ja Vapahtajamme armorikas syntymäjuhla.

Julistetaan siis täten yleinen joulurauha kaikille metsän asukkaille, kehottamalla kaikkia tätä rauhaa kunnioittamaan sekä muutoin hiljaisesti ja rauhallisesti käyttäytymään. Jouluaaton, joulupäivän ja tapaninpäivän aikana älköön kukaan menkö aseen kanssa metsään tai muuten hätyytelkö metsäneläviä, sillä joulurauha on julistettu metsäneläimille tuoksi ajaksi.

**Rukous:**Armon ja rakkauden Jumala,
joulun odotus tiivistyy näihin päiviin.
Sielumme kaipaa pyhää hiljaisuutta
ja todellista rauhaa ja riemua.
Me kiitämme sinua metsästä
ja kaikesta siitä hyvästä,
mitä olet meille tänä vuonna suonut.
Opeta meitä kiittämään sinua kaikesta huolenpidosta.
Siunaa meidän joulumme.
Kuule meitä Vapahtajamme Jeesuksen tähden.

**Herran siunaus**

**Virsi 31:1, 3** Ei valtaa, kultaa, loistoa